SONDAJ Mediafax şi Ziarul Financiar. Ce alege publicul Smart duminică? Câte voturi ar obţine partidele şi cine câştigă Bucureștiul.
Prezenţa la vot ar depăşi 68% la alegerile locale de duminică. 72% din respondenţii din publicul Smart spun că vor vota duminică. Nicuşor Dan câştigă cu 48% din voturile bucureştenilor. 54% din alegătorii Smart din Bucureşti îl preferă pe candidatul dreptei. PNL şi USR conduc în preferinţele publicului Mediafax şi Zf.ro. Mediafax şi Zf.ro au realizat un sondaj ONLINE printre cititorii lor, în care i-au întrebat dacă merg la vot, cu ce partid votează şi ce candidat politic aleg pentru Capitală. 6.807 persoane din ţară au răspuns la sondajul online. În ceea ce priveşte Capitala, au fost 2.824 de respondenţi. Chestionarul s-a derulat online, în perioada 23-25 septembrie.
68% din românii participanţi la sondaj spun că se vor prezenta la alegerile locale şi vor vota, conform unui sondaj online realizat în perioada 23-25 septembrie pe site-urile Mediafax şi Zf.ro. La polul opus, 24% spun că nu se vor prezenta la vot, în timp ce 8% nu ştiu sau nu sunt încă hotărâţi. În ceea ce priveşte publicul smart, 72% din respondenţi au spus că merg la vot, 20% refuză să participe, iar 8% nu s-au hotărât. Targetul este urban 18-54. Sondajul nu este reprezentativ la nivel naţional. Este realizat pe baza Esomar AB.